2006R1934 — FI — 31.12.2011 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Muutettu:





Oikaisu









▼B

▼M1

NEUVOSTON ASETUS (EY) N:o 1934/2006,

annettu 21 päivänä joulukuuta 2006,

teollistuneiden ja muiden korkean tulotason maiden ja alueiden sekä muun toiminnan kuin julkisen kehitysavun kyseessä ollessa asetuksen (EY) N:o 1905/2006 soveltamisalaan kuuluvien kehitysmaiden kanssa tehtävän yhteistyön rahoitusvälineen perustamisesta

▼C1







EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 181 a artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo seuraavaa: (1) Yhteisö on kuluneen vuosikymmenen aikana vahvistanut johdonmukaisesti kahdenvälisiä suhteitaan useisiin eri teollisuusmaihin ja muihin korkean tulotason maihin ja alueisiin eri puolilla maailmaa, ensisijaisesti Pohjois-Amerikassa, Itä-Aasiassa ja Australaasiassa, mutta myös Kaakkois-Aasiassa ja Persianlahden alueella. Nämä suhteet ovat lisäksi kehittyneet kattamaan yhä laajemman kirjon aiheita ja alueita sekä talouden alalla että muilla aloilla. (2) Yhteisön edun mukaista on syventää entisestään yhteisön suhteita teollistuneisiin maihin ja alueisiin, joiden kanssa sillä on usein samankaltaiset poliittiset, taloudelliset ja institutionaaliset rakenteet ja arvot ja jotka ovat tärkeitä kahdenvälisiä poliittisia ja kauppakumppaneita sekä toimijoita monenvälisillä foorumeilla ja globaalissa hallinnossa. Tämä vahvistaa Euroopan unionin roolia ja asemaa maailmassa, lujittaa monenvälisiä instituutioita ja edistää osaltaan maailmantalouden ja kansainvälisen järjestelmän tasapainoa ja kehitystä. (3) Euroopan unioni ja teollistuneet ja muut korkean tulotason maat ja alueet ovat useissa kahdenvälisissä asiakirjoissa, kuten sopimuksissa, julkilausumissa, toimintasuunnitelmissa ja muissa vastaavissa asiakirjoissa, sopineet suhteidensa vahvistamisesta ja yhteistyön tekemisestä aloilla, joilla niillä on yhteisiä etuja. (4) Kyseisissä kahdenvälisissä asiakirjoissa määrättyjen periaatteiden mukaisesti yhteisö toteuttaa yhteistyöpolitiikkaa, jolla on tarkoitus luoda suotuisat olosuhteet yhteisön ja näiden maiden ja alueiden suhteiden hoitamiselle ja kehittämiselle. Yhteistyötoimet auttavat lisäämään Euroopan läsnäoloa ja näkyvyyttä näissä maissa ja edistämään talouden, kaupan, tieteen ja kulttuurin vaihtoa sekä osapuolten eri toimijoiden välistä vuorovaikutusta. (5) Euroopan unionin perustana ovat demokratian, oikeusvaltion, hyvän hallinnon ja ihmisoikeuksien ja perusvapauksien kunnioittamisen periaatteet. Tämän asetuksen mukaisilla yhteisön toimilla olisi osaltaan edistettävä yleistä tavoitetta eli näiden periaatteiden kehittämistä ja vakiinnuttamista kumppanimaissa ja -alueilla vuoropuhelun ja yhteistyön avulla. (6) Erilaisten yhteisön ja teollistuneiden ja muiden korkean tulotason maiden ja alueiden välisten kahdenvälisten yhteistyöaloitteiden edistäminen yhden välineen puitteissa tekee mahdolliseksi saada yhteisön toiminnalle mittakaavaetuja, yhteisvaikutuksia ja lisää tehokkuutta ja näkyvyyttä. (7) Tämän asetuksen tavoitteiden saavuttaminen edellyttää eriytetyn lähestymistavan noudattamista ja kumppanimaiden kanssa tehtävän yhteistyön suunnittelua, ottaen huomioon niiden taloudelliset, sosiaaliset ja poliittiset olosuhteet sekä yhteisön erityiset edut, strategiat ja painopisteet. (8) Tämä asetus edellyttää Euroopan unionin ja Pohjois-Amerikan, Kaukoidän ja Australaasian teollisuusmaiden välistä yhteistyötä ja kaupallisia suhteita edistävien hankkeiden täytäntöönpanosta 26 päivänä helmikuuta 2001 annetun neuvoston asetuksen (EY) N:o 382/2001 ( 1 ) kumoamista. (9) Jäsenvaltiot eivät voi riittävällä tavalla toteuttaa tämän asetuksen tavoitteita, eli yhteisön ja teollistuneiden ja muiden korkean tulotason maiden ja alueiden välisen yhteistyön edistämistä, vaan ne voidaan toiminnan laajuuden vuoksi saavuttaa paremmin yhteisön tasolla, joten yhteisö voi toteuttaa toimenpiteitä EY:n perustamissopimuksen 5 artiklan 2 kohdassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on näiden tavoitteiden saavuttamiseksi tarpeen. (10) Tämän asetuksen täytäntöön panemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY ( 2 ) mukaisesti, sekä katsoo seuraavaa: ON ANTANUT TÄMÄN ASETUKSEN:







▼M1

1 artikla

Tavoite

1. Tässä asetuksessa ”teollistuneilla ja muilla korkean tulotason mailla ja alueilla” tarkoitetaan tämän asetuksen liitteessä I lueteltuja maita ja alueita ja ”kehitysmailla” tämän asetuksen liitteessä II lueteltuja maita, jotka kuuluvat kehitysyhteistyön rahoitusvälineen perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1905/2006 ( 3 ) soveltamisalaan. Näistä maista käytetään yhdessä jäljempänä nimitystä ”kumppanimaat”.

Tämän asetuksen soveltamisalaan kuuluvalla unionin rahoituksella tuetaan unionin toimivallan piiriin kuuluvaa taloudellista yhteistyötä, rahoitusyhteistyötä sekä teknistä yhteistyötä, kulttuuriyhteistyötä ja akateemista yhteistyötä kumppanimaiden kanssa 4 artiklassa mainituilla aloilla. Asetuksella rahoitetaan toimia, jotka lähtökohtaisesti eivät täytä Taloudellisen yhteistyön ja kehityksen järjestön kehitysapukomitean (OECD/DAC) vahvistamia julkisen kehitysavun arviointiperusteita.

2. Kumppanimaiden kanssa tehtävän yhteistyön ensisijaisena tavoitteena on vastata tarpeeseen vahvistaa yhteyksiä niihin ja toimia niiden kanssa entistä tiiviimmin kahdenväliseltä, alueelliselta tai monenväliseltä pohjalta, suotuisampien ja avoimempien olosuhteiden luomiseksi unionin ja kumppanimaiden välisten suhteiden kehittämiselle perussopimuksissa määrättyjen unionin ulkoista toimintaa koskevien periaatteiden mukaisesti. Tällä tarkoitetaan muun muassa demokratian, ihmisoikeuksien ja perusvapauksien kunnioittamisen, oikeusvaltion, ihmisarvoisen työn, hyvän hallinnon sekä ympäristönsuojelun edistämistä siten, että myötävaikutetaan kumppanimaiden edistymiseen ja kestävään kehitykseen.

2 artikla

Soveltamisala

1. Yhteistyön tavoitteena on toimia yhdessä kumppanimaiden kanssa vuoropuhelun ja lähentymisen tehostamiseksi ja samankaltaisten poliittisten, taloudellisten ja institutionaalisten rakenteiden ja arvojen edistämiseksi. Unionin on myös pyrittävä lisäämään yhteistyötä ja vuorovaikutusta vakiintuneiden tai entistä tärkeämpien kahdenvälisten kumppaneiden ja kansainvälisillä foorumeilla ja globaalissa hallinnassa vaikuttavien toimijoiden kanssa. Yhteistyö kattaa myös kumppanit, joihin luotavien yhteyksien edistäminen on unionin strategisten etujen ja sen perussopimuksissa määriteltyjen arvojen mukaista.

2. Komissio voi asianmukaisesti perustelluissa tapauksissa ja unionin rahoituksen johdonmukaisuuden ja tehokkuuden varmistamiseksi sekä alueellisen yhteistyön edistämiseksi päättää 6 artiklassa tarkoitettuja vuotuisia toimintaohjelmia hyväksyessään, että myös sellainen maa, jota ei ole mainittu liitteissä, voi hyötyä tämän asetuksen nojalla toteutettavista toimenpiteistä, jos toteutettava hanke tai ohjelma on luonteeltaan alueellinen tai rajat ylittävä. Tätä koskevia säännöksiä annetaan 5 artiklassa tarkoitetuissa monivuotisissa yhteistyöohjelmissa.

3. Komissio muuttaa liitteissä I ja II olevia luetteloita Taloudellisen yhteistyön ja kehityksen järjestön kehitysapukomitean (OECD/DAC) kehitysmaaluettelon säännöllisten tarkistusten mukaisesti ja ilmoittaa muutoksista Euroopan parlamentille ja neuvostolle.

4. Tämän asetuksen soveltamisalaan kuuluvaa unionin rahoitusta myönnettäessä kiinnitetään tarvittaessa erityistä huomiota siihen, kunnioittavatko kumppanimaat Kansainvälisen työjärjestön keskeisiä työelämän normeja ja pyrkivätkö ne vähentämään kasvihuonekaasupäästöjä.

5. Tämän asetuksen liitteessä II lueteltujen maiden osalta asetuksen (EY) N:o 1905/2006 sekä rahoitusvälineen perustamisesta elintarvikkeiden jyrkkään hinnannousuun liittyvää nopeaa toimintaa varten kehitysmaissa 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1337/2008 ( 4 ) mukaisesti rahoitettuja toimia koskevien politiikkojen johdonmukaisuutta on valvottava tarkasti.

3 artikla

Yleiset periaatteet

1. Unionin perustana ovat vapauden, demokratian, ihmisoikeuksien ja perusvapauksien kunnioittamisen periaatteet sekä oikeusvaltioperiaate, ja se pyrkii edistämään, kehittämään ja lujittamaan näihin periaatteisiin sitoutumista kumppanimaissa vuoropuhelun ja yhteistyön avulla.

2. Tämän asetuksen täytäntöönpanossa noudatetaan tarvittaessa eriytettyä lähestymistapaa kumppanimaiden kanssa tehtävää yhteistyötä suunniteltaessa, niiden taloudellisten, sosiaalisten ja poliittisten olosuhteiden sekä unionin erityisten etujen, strategioiden ja painopisteiden huomioon ottamiseksi.

3. Tämän asetuksen nojalla rahoitettavat toimenpiteet kattavat yhteistyöalat, jotka on määritelty erityisesti unionin ja kumppanimaiden välisissä asiakirjoissa, sopimuksissa, julkilausumissa ja toimintasuunnitelmissa, sekä alat, jotka liittyvät unionin erityisiin etuihin ja painopisteisiin, ja niiden on oltava johdonmukaisia näiden alojen kanssa.

4. Unioni pyrkii tämän asetuksen nojalla rahoitettavissa toimenpiteissä johdonmukaisuuteen ulkosuhteiden alaan kuuluvien muiden toimien sekä muiden asiaan kuuluvien unionin politiikkojen ja erityisesti kehitysyhteistyön kanssa. Tämä varmistetaan politiikkojen määrittelyn, strategisen suunnittelun sekä toimenpiteiden ohjelmoinnin ja täytäntöönpanon avulla.

5. Tämän asetuksen nojalla rahoitettavat toimenpiteet täydentävät jäsenvaltioiden ja unionin julkisten elinten toteuttamia toimia kauppasuhteiden ja kulttuuri-, korkeakoulu- ja tiedevaihdon alalla, ja tuovat niille lisäarvoa.

6. Komissio antaa tietoja Euroopan parlamentille ja vaihtaa säännöllisesti näkemyksiä sen kanssa.

4 artikla

Yhteistyöalat

Unionin rahoituksella tuetaan 1 artiklan mukaisia yhteistyötoimia, ja sen on oltava tämän asetuksen yleisen tarkoituksen, soveltamisalan, tavoitteiden ja yleisten periaatteiden mukaista. Unionin rahoitus kattaa seuraavilla yhteistyöaloilla toteutettavat toimet, jotka lähtökohtaisesti eivät täytä julkisen kehitysavun arviointiperusteita ja joilla voi olla alueellinen ulottuvuus:

1) yhteistyön, kumppanuuksien ja yhteisyritysten edistäminen taloudellisten, sosiaalisten, kulttuuristen, yliopistollisten ja tieteellisten toimijoiden välillä unionissa ja kumppanimaissa;

2) kahdenvälisen kaupan, investointien ja taloudellisten kumppanuuksien edistäminen kiinnittäen huomiota myös pieniin ja keskisuuriin yrityksiin;

3) asiaan liittyvien sektoreiden poliittisten, taloudellisten, sosiaalisten ja kulttuuristen toimijoiden ja muiden valtioista riippumattomien järjestöjen välisten vuoropuhelujen edistäminen unionissa ja kumppanimaissa;

4) yksittäisten henkilöiden välisten koulutusohjelmien ja tieteellisen vaihdon edistäminen ja keskinäisen ymmärtämyksen lisääminen kulttuurien välillä erityisesti perhetasolla, mukaan luettuina toimenpiteet, joilla varmistetaan unionin osallistuminen Erasmus Mundus -ohjelmaan ja Euroopan koulutusmessuille sekä vahvistetaan tätä osallistumista;

5) yhteistoimintahankkeiden edistäminen sellaisilla aloilla kuin tutkimus, tiede ja teknologia, urheilu ja kulttuuri, energia (erityisesti uusiutuva energia), liikenne, ympäristöasiat (mukaan lukien ilmastonmuutos), tulli- ja rahoitusasiat, oikeudelliset asiat ja ihmisoikeusasiat sekä kaikki muut unionin ja kumppanimaiden väliset yhteistä etua koskevat asiat;

6) Euroopan unionia koskevan tietoisuuden ja tiedon sekä Euroopan unionin näkyvyyden lisääminen kumppanimaissa;

7) erityisten aloitteiden tukeminen, mukaan luettuina tutkimustyö, tutkimukset, pilottihankkeet tai yhteishankkeet, joiden tarkoituksena on edistää tehokkaalla ja joustavalla tavalla yhteistyötavoitteita, jotka johtuvat unionin ja kumppanimaiden kahdenvälisen suhteen kehityksestä, tai joiden tarkoituksena on syventää ja laajentaa entisestään unionin ja kumppanimaiden kahdenvälisiä suhteita.

▼C1

5 artikla

Ohjelmasuunnittelu ja varojen kohdentaminen

1. Toimet tämän asetuksen mukaisen yhteistyön edistämiseksi toteutetaan monivuotisten yhteistyöohjelmien puitteissa, jotka kattavat kaikkien tai joidenkin tiettyjen kumppanimaiden kanssa tehtävän yhteistyön. Komissio laatii monivuotiset yhteistyöohjelmat ja määrittelee niiden soveltamisalan.

▼M1

2. Monivuotiset yhteistyöohjelmat kattavat enintään tämän asetuksen voimassaoloajan. Niissä mainitaan unionin erityiset edut ja ensisijaiset tavoitteet, yleiset tavoitteet ja odotetut tulokset. Etenkin Erasmus Mundus -ohjelmaan liittyvissä ohjelmissa noudatetaan mahdollisimman tasapainoista maantieteellistä jakaumaa. Niissä mainitaan myös unionin rahoitusta saavat alat ja esitetään pääpiirteissään varojen alustava jakautuminen kyseisenä ajanjaksona kokonaisuudessaan, ensisijaisten alojen osalta sekä kumppanimaiden tai kumppanimaaryhmien osalta. Tämä voidaan esittää tarvittaessa vaihteluvälinä. Monivuotisia yhteistyöohjelmia tarkistetaan kauden puolivälissä tai tarvittaessa.

▼C1

3. Komissio hyväksyy monivuotiset yhteistyöohjelmat ja niiden mahdolliset tarkistukset 15 artiklan 2 kohdassa säädettyä menettelyä noudattaen.

▼M1

5 a artikla

Yhteistyötä liitteessä II lueteltujen maiden kanssa koskevat unionin strategiset intressit, yleistavoitteet, rahoituksen painopistealueet ja kyseiseltä yhteistyöltä odotetut tulokset

Edellä 5 artiklassa tarkoitetut monivuotiset yhteistyöohjelmat liitteessä II lueteltujen kumppanimaiden kanssa perustuvat seuraaviin yleistavoitteisiin, rahoituksen painopistealueisiin ja odotettuihin tuloksiin:

1) Julkisuusdiplomatia ja laajennettu yhteistyö, joiden tavoitteena on — edistää unionin laajaa tuntemusta ja näkyvyyttä, — edistää unionin näkemyksiä tärkeistä poliittisista kysymyksistä ja demokratiaa, ihmisoikeuksien kunnioittamista ja perusvapauksia, jotka kuuluvat unionin arvoihin, — kannustaa pohdintoihin ja keskusteluihin unionista ja sen politiikoista sekä unionin suhteista liitteessä II lueteltuihin kumppanimaihin, — kehittää uusia lähestymistapoja, jotka vauhdittavat myönteisten, tuloksiin tähtäävien suhteiden muodostumista maiden kanssa, joiden unionin tuntemus on vähäistä tai olematonta. Näitä tavoitteita tukevien toimien olisi parannettava unionin ja liitteessä II lueteltujen kumppanimaiden käsityksiä toisistaan ja niiden keskinäistä ymmärtämystä ja siten vaikutettava myönteisesti unionin talous- ja poliittisiin suhteisiin sen kumppaneiden kanssa.

2) Talouskumppanuus ja yritysten välinen yhteistyö, joiden tavoitteena on — helpottaa unionin yritysten markkinoille pääsyä erityisesti niitä tukevien ohjelmien avulla (mukaan lukien asiaan kuuluva tuki sääntelykysymyksissä kaupan esteiden osalta) käyttäen hyväksi kokemusta pitkäaikaisista yritysten yhteistyöohjelmista. Mainittujen ohjelmien olisi mahdollisuuksien mukaan täydennettävä olemassa olevia tukitoimenpiteitä. Ohjelmien olisi tarjottava konkreettisia mahdollisuuksia yritysten välisen ja tieteellisen yhteistyön parantamiseen, liikevaihdon ja investointien lisäämiseen kohdealoilla ja kaupan lisäämiseen liitteessä II lueteltujen kumppanimaiden kanssa. Näiden pyrkimysten on oltava johdonmukaisia ja täydentäviä komission laatiman laajemman strategian kanssa, jonka tarkoituksena on unionin kilpailukyvyn kehittäminen globaaleilla markkinoilla, ja muiden tiettyjä alueita ja maita koskevien unionin politiikkojen kanssa. Voimavarat on keskitettävä maihin, joissa toimilla pystytään lisäämään unionin yritysten osallistumista. Pienet ja keskisuuret unionin yritykset, jotka pyrkivät pääsemään Aasian, Latinalaisen Amerikan, Lähi-idän ja Etelä-Afrikan markkinoille, ovat tärkeä kohderyhmä. Resurssit on tarvittaessa keskitettävä maihin, jotka kunnioittavat Kansainvälisen työjärjestön keskeisiä työelämän normeja ja osallistuvat maailmanlaajuisiin pyrkimyksiin kasvihuonekaasupäästöjen vähentämiseksi.

3) Henkilöiden väliset yhteydet, joiden tavoitteena on: — tukea korkeatasoisia kumppanuuksia korkea-asteen koulutuslaitosten välillä unionissa ja kolmansissa maissa, jotta ne muodostaisivat jäsentyneen yhteistyön, vaihdon ja liikkuvuuden perustan kaikilla korkea-asteen koulutuksen tasoilla (toimi 2 – osa-alue 2: kumppanuudet teollisuusmaiden rahoitusvälineen piiriin kuuluvien maiden ja alueiden kanssa) Erasmus Mundus II -toimi 2:n mukaisesti, — täydentää Erasmus Mundus -toimi 2:n mukaisia, kehitysyhteistyön rahoitusvälineestä rahoitettuja stipendejä tukemalla unionin opiskelijoiden ja opettajien liikkuvuutta kolmansiin maihin (toimi 2 – osa-alue 1: kumppanuudet eurooppalaisen naapuruuden ja kumppanuuden välineen, kehitysyhteistyön rahoitusvälineen, Euroopan kehitysrahaston ja liittymistä valmistelevan tukivälineen piiriin kuuluvien maiden kanssa (entinen ulkoisen yhteistyön ohjelma)), — edistää yhdessä kansalaisyhteiskunnan kanssa (sen laajimmassa merkityksessä) unionin, sen maailmanlaajuisissa kysymyksissä omaksumien kantojen sekä sen taloudellisten, sosiaalisten ja poliittisten yhdentymisprosessien parempaa tuntemusta täydentäen siten unionin hallitustason virallisia suhteita, — edistää yhteistyötä, kumppanuuksia ja yhteisyrityksiä taloudellisten, sosiaalisten, kulttuuristen, yliopistollisten ja tieteellisten toimijoiden välillä unionissa ja kumppanimaissa.

Näiden toimien olisi edistettävä molemminpuolisten etujen saavuttamista koulutuksen, kulttuurin ja kansalaisyhteiskunnan yhteistyön seurauksena. Tämä toteutetaan parantamalla tarjotun koulutuksen laatua ja vastaamalla yhteisiin osaamisyhteiskunnan kehittämisen haasteisiin. Toteutettujen toimien olisi tuotettava lisäarvoa erilaisten ajatusten, tiedon, tutkimus- ja teknologisten tulosten luoviin ratkaisuihin korkeakoulu- ja ammattitaitoisten työntekijöiden vaihtojen avulla erityisesti niiden kumppanimaiden kanssa, joiden koulutusjärjestelmät ovat kehittyneemmät kuin unionissa.

▼C1

6 artikla

Täytäntöönpano

▼M1

1. Komissio hyväksyy 5 artiklassa tarkoitettuihin monivuotisiin yhteistyöohjelmiin perustuvat vuosittaiset toimintaohjelmat ja ilmoittaa niistä samanaikaisesti Euroopan parlamentille ja neuvostolle.

▼C1

2. Vuosittaisissa toimintaohjelmissa määritellään kaikkien tai tiettyjen kumppanimaiden osalta tavoitteet, toimialat, odotetut tulokset, hallinnointimenettelyt sekä suunnitellun rahoituksen kokonaismäärä. Niihin sisältyy kuvaus rahoitettavista toimista, maininta kullekin toimelle osoitetun rahoituksen määrästä sekä toimenpiteiden täytäntöönpanon alustava aikataulu.

3. Komissio hyväksyy vuosittaiset toimintaohjelmat 15 artiklan 2 kohdassa säädettyä menettelyä noudattaen. Toimintaohjelmia koskevat muutokset kuten tekniset mukautukset, täytäntöönpanoajan pidentäminen, määrärahojen uudelleenjakaminen suunniteltujen toimien välillä alustavan kokonaismäärän sisällä tai kokonaismäärärahan kasvattaminen tai pienentäminen määrällä, joka on alle 20 prosenttia alustavasta kokonaismäärästä, voidaan toteuttaa mainittua menettelyä noudattamatta, jos kyseiset muutokset ovat toimintaohjelmissa vahvistettujen alkuperäisten tavoitteiden mukaisia.

7 artikla

Tukikelpoisuus

◄

1. Seuraavat yksiköt voivat saada rahoitusta tämän asetuksen nojalla 6 artiklassa tarkoitettujen toimintaohjelmien toteuttamiseksi:

a) seuraavat jäsenvaltioiden ja kumppanimaiden yksiköt ja laitokset: i) kokonaan tai osittain julkiset laitokset, paikallisviranomaiset tai -yhteisöt ja niiden ryhmittymät; ii) yhtiöt, yritykset sekä muut yksityiset talouden alan organisaatiot ja toimijat; iii) valtioista riippumattomat järjestöt, paikalliset aloiteryhmät ja alakohtaiset järjestöt kuten ammattijärjestöt, talouden ja sosiaalialan etujärjestöt, kuluttajajärjestöt ja nais- ja nuorisojärjestöt, opetus-, koulutus- ja kulttuuri- ja media-alan järjestöt, tutkimus- ja tiedeorganisaatiot, yliopistot ja muut koulutuslaitokset;

b) kumppanimaat ja niiden alueet, instituutiot ja hajautetut hallintoyksiköt;

c) kansainväliset järjestöt mukaan lukien alueelliset järjestöt siltä osin kuin ne edistävät tämän asetuksen tavoitteiden toteuttamista;

d) jäsenvaltioiden ja kumppanimaiden tai muiden kolmansien maiden luonnolliset henkilöt, siltä osin kuin he edistävät tämän asetuksen tavoitteiden toteuttamista;

▼M1

e) kumppanimaan tai -alueen sekä unionin perustamat yhteiselimet;

f) unionin toimielimet ja elimet, siltä osin kuin ne toteuttavat 9 artiklassa tarkoitettuja tukitoimenpiteitä;

▼C1

g) Euroopan unionin virastot.

▼M1

2. Toimenpiteitä, jotka kuuluvat humanitaarisesta avusta 20 päivänä kesäkuuta 1996 annetun asetuksen (EY) N:o 1257/96 ( 5 ), vakautusvälineen perustamisesta 15 päivänä marraskuuta 2006 annetun Euroopan parlamentin ja neuvoston asetuksen (EY) N:o 1717/2006 ( 6 ) tai asetuksen (EY) N:o 1905/2006 soveltamisalaan ja jotka voivat saada niiden nojalla rahoitusta, ei rahoiteta tämän asetuksen nojalla.

3. Tämän asetuksen mukaisesti annettavalla unionin rahoituksella ei saa rahoittaa aseiden tai ampumatarvikkeiden hankintaa tai operaatioita, joilla on sotilaallista merkitystä tai merkitystä puolustuksen alalla.

▼C1

8 artikla

Rahoitusmuodot

1. Yhteistyöhankkeet ja -ohjelmat rahoitetaan yhteisön talousarviosta joko kokonaisuudessaan tai yhteisrahoituksena muiden 10 artiklassa määritettyjen rahoittajien kanssa.

2. Toimintaohjelmien toteutuksen rahoituksen oikeudellinen muoto voi olla erityisesti jokin seuraavista:

a) tukisopimukset (mukaan lukien apurahat);

b) hankintasopimukset;

c) työsopimukset;

d) rahoitussopimukset.

▼M1

3. Unionin rahoitusta ei lähtökohtaisesti saa käyttää verojen, tullimaksujen eikä kulujen rahoittamiseen kumppanimaissa.

▼C1

9 artikla

Tukitoimenpiteet

▼M1

1. Unionin rahoituksella voidaan kattaa tämän asetuksen täytäntöönpanosta ja sen tavoitteiden saavuttamisesta suoraan aiheutuvat menot, jotka liittyvät valmisteluun, seurantaan, valvontaan, tilintarkastukseen ja arviointiin, sekä kaikki muut hallinnolliset ja teknisestä avusta aiheutuvat menot, joita komissiolle voi syntyä tämän asetuksen nojalla rahoitettavien toimien hallinnoinnista myös kumppanimaissa sijaitsevissa lähetystöissä.

▼C1

2. Kaikki nämä tukitoimenpiteet eivät välttämättä sisälly monivuotisiin ohjelmiin, vaan niitä voidaan rahoittaa tällaisten ohjelmien ulkopuolelta.

▼M1

3. Komissio päättää monivuotisten yhteistyöohjelmien soveltamisalaan kuulumattomista tukitoimista ja ilmoittaa niistä samanaikaisesti Euroopan parlamentille ja neuvostolle.

▼C1

10 artikla

Yhteisrahoitus

1. Rahoitettavat toimenpiteet voidaan rahoittaa yhdessä erityisesti seuraavien kanssa:

a) jäsenvaltiot, niiden paikalliset ja alueelliset viranomaiset ja erityisesti niiden kokonaan ja osittain julkiset virastot;

b) kumppanimaat ja varsinkin niiden kokonaan tai osittain julkiset virastot;

c) kansainväliset järjestöt ja alueelliset järjestöt, mukaan lukien kansainväliset ja alueelliset rahoituslaitokset;

d) yhtiöt, yritykset sekä muut yksityiset talouden alan organisaatiot ja toimijat ja muut valtiosta riippumattomat toimijat;

e) varoja vastaanottavat kumppanimaat sekä muut 7 artiklan mukaisesti tukikelpoiset elimet.

2. Rinnakkaisessa yhteisrahoituksessa hanke tai ohjelma jaetaan useammiksi selkeästi yksilöitäviksi toimiksi, joista kutakin rahoittaa yhteisrahoitukseen osallistuva eri rahoittaja siten, että rahoituksen kohde on aina yksilöitävissä.

3. Yhdistetyssä yhteisrahoituksessa hankkeen tai ohjelman kokonaiskustannukset jaetaan yhteisrahoitukseen osallistuvien kumppaneiden kesken ja varat asetetaan yhteiseen käyttöön siten, ettei hankkeen tai ohjelman yksittäisten toimien rahoituslähdettä kyetä yksilöimään.

4. Komissio voi vastaanottaa ja hallinnoida yhteisrahoitettujen hankkeiden varoja 1 kohdan a, b ja c alakohdassa tarkoitettujen yksiköiden nimissä yhteisten toimien täytäntöön panemiseksi. Tällaisia varoja käsitellään Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 ( 7 ) 18 artiklan mukaisesti käyttötarkoitukseensa sidottuina tuloina.

11 artikla

Hallinnointimenettelyt

1. Tämän asetuksen nojalla rahoitettavat toimenpiteet toteutetaan asetuksen (EY, Euratom) N:o 1605/2002 ja erityisesti sen toisen osan IV osaston mukaisesti.

2. Komissio voi päättää siirtää julkiseen toimivaltaan kuuluvia tehtäviä ja etenkin talousarvion täytäntöönpanoon liittyviä tehtäviä asetuksen (EY, Euratom) N:o 1605/2002 54 artiklan 2 kohdan a ja c alakohdassa tarkoitetuille elimille. Mainitun asetuksen 54 artiklan 2 kohdan c alakohdassa tarkoitetuille elimille voidaan antaa julkiseen toimivaltaan kuuluvia tehtäviä, jos ne ovat asemaltaan tunnustetusti kansainvälisiä, noudattavat kansainvälisesti tunnustettuja hallinto- ja valvontajärjestelmiä ja ovat viranomaisvalvonnassa.

12 artikla

▼M1

Unionin taloudellisten etujen suojaaminen

1. Kaikkiin tämän asetuksen johdosta tehtäviin sopimuksiin sisällytetään määräyksiä, joilla suojataan unionin taloudellisia etuja erityisesti sääntöjenvastaiselta toiminnalta, petoksilta, korruptiolta ja muulta laittomalta toiminnalta Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY, Euratom) N:o 2988/951 ( 8 ) ja komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetun neuvoston asetuksen (Euratom, EY) N:o 2185/962 ( 9 ) sekä Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1993 ( 10 ) mukaisesti.

2. Sopimuksissa määrätään erikseen komission ja tilintarkastustuomioistuimen valtuudesta suorittaa tarkastuksia, mukaan lukien kaikkien unionilta varoja saaneiden hankkijoiden ja alihankkijoiden tilien tarkastaminen joko asiakirjojen perusteella tai tarkastuskäynneillä. Lisäksi niissä annetaan erikseen komissiolle valtuudet suorittaa tarkastuskäyntejä asetuksen (Euratom, EY) N:o 2185/1996 mukaisesti.

▼C1

3. Kaikissa yhteistyön toteuttamisesta johtuvissa sopimuksissa varmistetaan 2 kohdan mukaiset komission ja tilintarkastustuomioistuimen oikeudet sopimusten soveltamisen aikana ja sen jälkeen.

▼M1

13 artikla

Arviointi

1. Komissio arvioi säännöllisesti tämän asetuksen nojalla rahoitettavia toimia ja ohjelmia tarvittaessa taikka Euroopan parlamentin tai neuvoston pyynnöstä teettämällä riippumattomia ulkopuolisia arviointikertomuksia varmistaakseen, onko tavoitteet saavutettu, ja voidakseen laatia suosituksia tulevien toimien parantamiseksi. Tuloksia hyödynnetään ohjelmasuunnittelussa ja määrärahojen kohdentamisessa.

2. Komissio toimittaa 1 kohdassa tarkoitetut arviointikertomukset tiedoksi Euroopan parlamentille ja neuvostolle.

3. Komissio kutsuu sidosryhmät, myös valtioista riippumattomat toimijat, joita asia koskee, osallistumaan tässä asetuksessa säädetyn unionin yhteistyön arviointiin.

14 artikla

Vuosittainen kertomus

Komissio tarkastelee tämän asetuksen nojalla toteutettavien toimenpiteiden täytäntöönpanon edistymistä ja antaa Euroopan parlamentille ja neuvostolle vuosittain yksityiskohtaisen kertomuksen tämän asetuksen täytäntöönpanosta. Kertomuksessa mainitaan talousarvion täytäntöönpanon tulokset sekä kaikki rahoitetut toimet ja ohjelmat ja mahdollisuuksien mukaan yhteistyötoimien ja -ohjelmien tärkeimmät tulokset ja vaikutukset.

▼C1

15 artikla

Komitea

1. Komissiota avustaa komitea.

2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa.

Päätöksen 1999/468/EY 4 artiklan 3 kohdassa säädetyksi määräajaksi vahvistetaan 30 päivää.

3. Komitea vahvistaa työjärjestyksensä.

▼M1

16 artikla

Rahoitusta koskevat säännökset

Rahoitusohje tämän asetuksen täytäntöönpanemiseksi kaudelle 2007–2013 on 172 miljoonaa euroa liitteessä I lueteltujen maiden osalta ja 176 miljoonaa euroa liitteessä II lueteltujen maiden osalta. Budjettivallan käyttäjä myöntää vuotuiset määrärahat rahoituskehyksen puitteissa.

▼C1

17 artikla

Kumoaminen

1. Kumotaan asetus (EY) N:o 382/2001 siitä päivästä lukien, joka on seuraavista myöhäisempi:

— 1 päivä tammikuuta 2007,

— tämän asetuksen voimaantulopäivä.

2. Kumotun asetuksen soveltamista jatketaan vuotta 2007 edeltävien varainhoitovuosien oikeudellisten asiakirjojen ja sitoumusten täytäntöönpanon osalta. Kaikki viittaukset kumottuun asetukseen katsotaan viittauksiksi tähän asetukseen.

18 artikla

Tarkistaminen

Komissio antaa Euroopan parlamentille ja neuvostolle viimeistään 31 päivänä joulukuuta 2010 kertomuksen, jossa arvioidaan tämän asetuksen täytäntöönpanoa ensimmäisten kolmen vuoden aikana, sekä tarvittaessa lainsäädäntöehdotuksen asetuksen muuttamiseksi.

19 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 1 päivästä tammikuuta 2007 lukien 31 päivään joulukuuta 2013 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









▼M1

LIITE I

Luettelo tämän asetuksen soveltamisalaan kuuluvista teollistuneista ja muista korkean tulotason maista ja alueista

▼C1

1) Australia

2) Bahrain

3) Brunei

4) Kanada

5) Kiinan Taipei ( 11 )

6) Hongkong

7) Japani

8) Korean tasavalta

9) Kuwait

10) Macao

11) Uusi-Seelanti

12) Oman

13) Qatar

14) Saudi-Arabia

15) Singapore

16) Yhdistyneet arabiemiirikunnat

17) Yhdysvallat

▼M1









LIITE II

Luettelo tämän asetuksen soveltamisalaan kuuluvista kehitysmaista

Latinalainen Amerikka

1. Argentiina

2. Bolivia

3. Brasilia

4. Chile

5. Kolumbia

6. Costa Rica

7. Kuuba

8. Ecuador

9. El Salvador

10. Guatemala

11. Honduras

12. Meksiko

13. Nicaragua

14. Panama

15. Paraguay

16. Peru

17. Uruguay

18. Venezuela

Aasia

19. Afganistan

20. Bangladesh

21. Bhutan

22. Burma/Myanmar

23. Kambodža

24. Kiina

25. Intia

26. Indonesia

27. Korean demokraattinen kansantasavalta

28. Laos

29. Malesia

30. Malediivit

31. Mongolia

32. Nepal

33. Pakistan

34. Filippiinit

35. Sri Lanka

36. Thaimaa

37. Vietnam

Keski-Aasia

38. Kazakstan

39. Kirgisian tasavalta

40. Tadžikistan

41. Turkmenistan

42. Uzbekistan

Lähi-itä

43. Iran

44. Irak

45. Jemen

Etelä-Afrikka

46. Etelä-Afrikka









LIITE III

Varojen jakautuminen liitteessä II lueteltujen maiden kanssa tehtävää yhteistyötä varten

Varat jakautuvat painopistealueiden mukaisesti liitteessä II lueteltujen kumppanimaiden kanssa tehtävää yhteistyötä varten vuosina 2011–2013 seuraavasti:







Painopistealueet Julkisuusdiplomatia ja laajennettu yhteistyö Vähintään 5 % Talouskumppanuuksien ja yritysten välisen yhteistyön edistäminen Vähintään 50 % Henkilöiden väliset yhteydet Vähintään 20 % Kohdentamattomat määrärahat ja hallintokulut Enintään 10 %